[Foto’s] BMW maak gereed vir 2018Die BMW F850 GS (Foto: BMW) BMW het EICMA gekies as die platform om ŉ paar nuwe modelle bekend te stel. Die belangrikste is seker die F 750 GS en F 850 GS. Die Honda Africa Twin het behoorlik stof in die oë geskop van die BMW GS in Europa. Ironies genoeg in die marksegment wat BMW amper eiehandig geskep het, naamlik die avontuurfietsmark. Die R1200 GS kraai dalk nog koning hier in Suid-Afrika, maar BMW moes iets doen om weer sy marksegment terug te wen in Europa. Iets waaroor ek baie verlig is, is dat die neiging weer terug is na kleiner avontuurfietse. BMW het reeds ŉ teenwoordigheid daar met sy F-reeks, so om die bestaande fiets te verbeter was die logiese oplossing. Die BMW C400X (Foto: BMW) Die nuwe fietse is nie net ŉ opgekikkerde weergawe van die oues nie. Die fietse is geheel en al herontwerp met die doel om aangewend te word as ware avontuurfiets. Albei modelle het ŉ 853 cc-tweesilinderenjin, maar die F 750 GS se enjin is makker gemaak en lewer 57 kW. Die F 850 GS lewer 70 kW. Albei modelle spog met ŉ nuwe staalraam en onderstebo vurke vir stabiliteit. Die 850 het speekwiele en die 750 allooiwiele. Instrumentasie is nou ŉ volkleur- digitale eenheid, en dit word al meer ingespan op nuwe fietse. Dit laat jou toe om verskeie Bluetooth-toestelle aan jou fiets te koppel. Die hele ontwerp is ook skerper en meer aggressief. Uiteindelik is hier ŉ GS wat ek sal oorweeg. Hy sal in Suid-Afrika beskikbaar wees teen die tweede helfte van 2018. Die BMW F850 GS (Foto: BMW) K 1600 Grand America Die Bagger is net laas week in Suid-Afrika bekendgestel, en BMW het nou by EICMA die K 1600 Grand America ook bekendgestel. Duidelik gemik op die Amerikaanse mark met ŉ lae profiel, is hierdie fiets deur en deur gemaak vir die lang, reguit Amerikaanse paaie. BMW C 400 X Een ding wat maar net nie wil posvat in ons land nie, is bromponies. Daar is egter ŉ groot mark in Europa, en BMW het ook nou ŉ mededinger in die middelslag-segment bekendgestel, naamlik die C 400 X. Gemaak om jou rit van ŉ laagtepunt in ŉ hoogtepunt te omskep, lyk die klein BMW’tjie heel hups. Weereens word die analoog-intrumentasie vervang met ŉ elektroniese eenheid. Hierdie fiets sal eers in 2019 op Suid-Afrikaanse bodem aanland.